ડાંગ એ પ્રાચીન મનાતો પ્રદેશ છે. વાર્તા તો એવું કહે છે કે રામાયણમાંનું દંડકારણ્ય એ જ આ ડાંગનાં જંગલ. પ્રકૃતિના ખોળામાં એનાં ત્રણસો ગામડાં લપાઈને પડ્યાં છે. એની અઢી લાખની વસ્તી અમદાવાદના પાંસઠ લાખના માનવ-મહેરામણ સામે સાવ ટચૂકડી લાગે. નકશામાં ડાંગ જિલ્લો પોતે પણ જાણે ગુજરાતની શિખાની ગાંઠને છેડે બાંધેલું ગલગોટાનું ફૂલ ન હોય, એવો લાગે. આહવા એની રાજધાની છે. વસ્તીના ૯૪% તો આદિવાસી જાતિઓ છે, જેમની પોતાની ડાંગી, કોંકાઈ જેવી ભાષાઓ છે. પણ ગુજરાતી, મરાઠી સમજનારા અને બોલનારા ઘણા નીકળી આવે. વતનીઓ આદિવાસી છે, પણ પહેરવેશમાં શર્ટ-પેન્ટ, સાડી દેખાય છે.